CELEX: 32016R0094
Language: el
Date: 2016-01-20 00:00:00
Title: Κανονισμός (EE) 2016/94 του Ευρωπαϊκού Κοινοβουλίου και του Συμβουλίου της 20ής Ιανουαρίου 2016 για την κατάργηση ορισμένων πράξεων από το κεκτημένο του Σένγκεν στον τομέα της αστυνομικής και δικαστικής συνεργασίας σε ποινικές υποθέσεις

2.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 26/6
            
         ΚΑΝΟΝΙΣΜΌΣ (EE) 2016/94 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 20ής Ιανουαρίου 2016
   για την κατάργηση ορισμένων πράξεων από το κεκτημένο του Σένγκεν στον τομέα της αστυνομικής και δικαστικής συνεργασίας σε ποινικές υποθέσεις
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχεία α) και γ),
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Η βελτίωση της διαφάνειας του ενωσιακού δικαίου αποτελεί ουσιαστικό στοιχείο της στρατηγικής για τη βελτίωση της νομοθεσίας την οποία εφαρμόζουν τα θεσμικά όργανα της Ένωσης. Στο πλαίσιο αυτό, είναι σκόπιμο να καταργηθούν οι εν λόγω πράξεις που δεν εξυπηρετούν πλέον κανέναν σκοπό.
            
         
               (2)
            
            
               Ορισμένες πράξεις που θεσπίστηκαν στον τομέα της αστυνομικής και της δικαστικής συνεργασίας σε ποινικές υποθέσεις και αποτελούν κεκτημένο του Σένγκεν είναι πλέον άνευ αντικειμένου λόγω του προσωρινού τους χαρακτήρα ή επειδή το περιεχόμενό τους έχει συμπεριληφθεί σε μεταγενέστερες πράξεις.
            
         
               (3)
            
            
               Στόχος της απόφασης της εκτελεστικής επιτροπής SCH/Com-ex (93)14 (2) ήταν η βελτίωση της συνεργασίας στην πράξη μεταξύ των δικαστικών αρχών για την καταπολέμηση της διακίνησης ναρκωτικών μόνο σε περιπτώσεις άρνησης συνεργασίας από κράτος μέλος. Η εν λόγω απόφαση κατέστη άνευ αντικειμένου μετά την έναρξη ισχύος της σύμβασης για την αμοιβαία δικαστική συνδρομή επί ποινικών υποθέσεων μεταξύ των μελών της Ευρωπαϊκής Ένωσης που καταρτίστηκε με την πράξη 2000/C-197/01 του Συμβουλίου (3), η οποία προβλέπει στενότερη συνεργασία μεταξύ κρατών μελών στον τομέα της αμοιβαίας δικαστικής συνδρομής όσον αφορά όλα τα αδικήματα, επομένως και το λαθρεμπόριο ναρκωτικών.
            
         
               (4)
            
            
               Η δήλωση της εκτελεστικής επιτροπής SCH/Com-ex (97) decl. 13 rev 2 (4) πραγματευόταν την απαγωγή ανηλίκων και τις περιπτώσεις κατά τις οποίες ένας εκ των γονέων αποσπά παρανόμως τον ανήλικο από το πρόσωπο στο οποίο έχει αναγνωριστεί το δικαίωμα επιμέλειας. Η εν λόγω δήλωση κατέστη άνευ αντικειμένου μετά την έναρξη ισχύος του κανονισμού (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου (5) και της εκτελεστικής απόφασης 2013/115/ΕΕ της Επιτροπής (6), που προβλέπουν νέους κανόνες σχετικά με τον έλεγχο των ανηλίκων που διασχίζουν τα εξωτερικά σύνορα και σε σχέση με τις αντίστοιχες δραστηριότητες του Γραφείου SIRENE.
            
         
               (5)
            
            
               Με την απόφαση της εκτελεστικής επιτροπής SCH/Com-ex (98) 52 (7) εγκρίθηκε το εγχειρίδιο Σένγκεν για τη διασυνοριακή αστυνομική συνεργασία με την παροχή βοήθειας στα κράτη μέλη για τη διεξαγωγή διασυνοριακών επιχειρήσεων. Η εν λόγω απόφαση κατέστη άνευ αντικειμένου μετά την ενσωμάτωση του περιεχομένου του εγχειριδίου στον επικαιροποιημένο κατάλογο συστάσεων για την ορθή εφαρμογή του κεκτημένου του Σένγκεν και των βέλτιστων πρακτικών στον τομέα της αστυνομικής συνεργασίας, εγχειρίδιο για τις διασυνοριακές επιχειρήσεις και επισκόπηση σχετικά με τους αξιωματικούς συνδέσμους του τομέα της επιβολής του νόμου.
            
         
               (6)
            
            
               Στην απόφαση της εκτελεστικής επιτροπής SCH/Com-ex (99) 11 rev 2 (8) εγκρίνεται συμφωνία συνεργασίας στις διαδικασίες που αφορούν παραβάσεις του κώδικα οδικής κυκλοφορίας. Η εν λόγω συμφωνία είχε συναφθεί μεταξύ ορισμένων κρατών μελών και με δύο τρίτα κράτη (Ισλανδία και Νορβηγία). Επομένως, δεν αποτελεί μέρος του κεκτημένου του Σένγκεν. Επιπλέον, ουδέποτε τέθηκε σε ισχύ και κανένα από τα κράτη μέλη δεν προέβη σε δήλωση σύμφωνα με το άρθρο 20 παράγραφος 3 της εν λόγω συμφωνίας, σχετικά με την εφαρμογή της συμφωνίας μεταξύ των κρατών μελών που την έχουν κυρώσει. Ως εκ τούτου, η εν λόγω απόφαση είναι άνευ αντικειμένου και θα πρέπει να καταργηθεί.
            
         
               (7)
            
            
               Στην απόφαση 2008/173/ΔΕΥ του Συμβουλίου (9) καθορίζονται το λεπτομερές πεδίο εφαρμογής, η οργάνωση, ο συντονισμός και οι διαδικασίες επικύρωσης για ορισμένες δοκιμές του συστήματος πληροφοριών Σένγκεν II (SIS II), με σκοπό να αξιολογηθεί κατά πόσον κατά τη φάση ανάπτυξης το SIS ΙΙ μπορεί να λειτουργήσει σύμφωνα με τις τεχνικές και λειτουργικές απαιτήσεις που ορίζονται στις νομικές πράξεις του SIS II. Η εν λόγω απόφαση έπαψε να παράγει έννομα αποτελέσματα όταν το SIS II κατέστη επιχειρησιακό στις 9 Απριλίου 2013.
            
         
               (8)
            
            
               Για λόγους ασφάλειας δικαίου και σαφήνειας, οι εν λόγω παρωχημένες αποφάσεις και η δήλωση θα πρέπει να καταργηθούν.
            
         
               (9)
            
            
               Δεδομένου ότι ο στόχος του παρόντος κανονισμού, ήτοι η κατάργηση ορισμένων παρωχημένων πράξεων της Ένωσης στον τομέα της αστυνομικής και της δικαστικής συνεργασίας σε ποινικές υποθέσεις, οι οποίες αποτελούν κεκτημένο του Σένγκεν, δεν μπορεί να επιτευχθεί επαρκώς από τα κράτη μέλη, μπορεί όμως να επιτευχθεί καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, η οποία διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου.
            
         
               (10)
            
            
               Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας που προσαρτάται στη ΣΕΕ και στη Συνθήκη για τη λειτουργία της Ευρωπαϊκής Ένωσης (ΣΛΕΕ), η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Δεδομένου ότι ο παρών κανονισμός αναπτύσσει το κεκτημένο Σένγκεν, η Δανία, σύμφωνα με το άρθρο 4 του εν λόγω πρωτοκόλλου, πρέπει να αποφασίσει, εντός έξι μηνών από την απόφαση του Συμβουλίου σχετικά με τον παρόντα κανονισμό, εάν θα τον μεταφέρει στο εθνικό της δίκαιο.
            
         
               (11)
            
            
               Ο παρών κανονισμός αποτελεί ανάπτυξη των διατάξεων του κεκτημένου του Σένγκεν, στο οποίο η Ιρλανδία συμμετέχει σύμφωνα με το άρθρο 5 παράγραφος 1 του πρωτοκόλλου αριθ. 19 για το κεκτημένο του Σένγκεν, που έχει ενσωματωθεί στο πλαίσιο της Ευρωπαϊκής Ένωσης και προσαρτηθεί στη ΣΕΕ και στη ΣΛΕΕ, και το άρθρο 6 παράγραφος 2 της απόφασης 2002/192/ΕΚ του Συμβουλίου (10).
            
         
               (12)
            
            
               Μετά την κοινοποίηση που υπέβαλε το Ηνωμένο Βασίλειο στις 24 Ιουλίου 2013, σύμφωνα με το άρθρο 10 παράγραφος 4 πρώτο εδάφιο πρώτη περίοδος του πρωτοκόλλου αριθ. 36 σχετικά με τις μεταβατικές διατάξεις, οι παρωχημένες αποφάσεις και η δήλωση που αναφέρονται ανωτέρω έχουν παύσει να ισχύουν καθόσον αφορά το Ηνωμένο Βασίλειο από την 1η Δεκεμβρίου 2014, σύμφωνα με το άρθρο 10 παράγραφος 4 πρώτο εδάφιο δεύτερη περίοδος του εν λόγω πρωτοκόλλου. Επομένως, το Ηνωμένο Βασίλειο δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του.
            
         
               (13)
            
            
               Όσον αφορά την Ισλανδία και τη Νορβηγία, ο παρών κανονισμός συνιστά ανάπτυξη των διατάξεων του κεκτημένου του Σένγκεν, κατά την έννοια της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των εν λόγω χωρών με την υλοποίηση, την εφαρμογή και την ανάπτυξη του κεκτημένου του Σένγκεν (11), οι οποίες εμπίπτουν στον τομέα που αναφέρεται στο άρθρο 1 της απόφασης 1999/437/ΕΚ του Συμβουλίου (12).
            
         
               (14)
            
            
               Όσον αφορά την Ελβετία, ο παρών κανονισμός συνιστά ανάπτυξη των διατάξεων του κεκτημένου του Σένγκεν υπό την έννοια της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (13), οι οποίες εμπίπτουν στον τομέα του άρθρου 1 της απόφασης 1999/437/ΕΚ, σε συνδυασμό με το άρθρο 3 της απόφασης 2008/149/ΔΕΥτου Συμβουλίου (14).
            
         
               (15)
            
            
               Όσον αφορά το Λιχτενστάιν, ο παρών κανονισμός συνιστά ανάπτυξη των διατάξεων του κεκτημένου του Σένγκεν κατά την έννοια του πρωτοκόλλου που υπογράφηκε μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (15), οι οποίες εμπίπτουν στον τομέα που αναφέρεται στο άρθρο 1 της απόφασης 1999/437/ΕΚ, σε συνδυασμό με το άρθρο 3 της απόφασης 2011/349/ΕΕ του Συμβουλίου (16),
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατάργηση παρωχημένων πράξεων
   Καταργούνται οι ακόλουθες πράξεις:
   
               —
            
            
               απόφαση SCH/Com-ex (93)14 (καταπολέμηση της διακίνησης ναρκωτικών),
            
         
               —
            
            
               δήλωση SCH/Com-ex (97) decl. 13 rev 2 (απαγωγή ανηλίκων),
            
         
               —
            
            
               απόφαση SCH/Com-ex (98) 52 (αστυνομικό εγχειρίδιο),
            
         
               —
            
            
               απόφαση SCH/Com-ex (99)11 Rev. 2 (παραβάσεις του κώδικα οδικής κυκλοφορίας), και
            
         
               —
            
            
               απόφαση 2008/173/ΔΕΥ (δοκιμές του SIS II).
            
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Στρασβούργο, 20 Ιανουαρίου 2016.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         A.G. KOENDERS
      
   
   
      (1)  Θέση του Ευρωπαϊκού Κοινοβουλίου της 24ης Νοεμβρίου 2015 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 14ης Δεκεμβρίου 2015.
   
      (2)  Απόφαση της εκτελεστικής επιτροπής, της 14ης Δεκεμβρίου 1993, σχετικά με τη βελτίωση της πρακτικής δικαστικής συνεργασίας για την καταπολέμηση της παράνομης διακίνησης ναρκωτικών [SCH/Com-ex (93) 14] (ΕΕ L 239 της 22.9.2000, σ. 427).
   
      (3)  Πράξη του Συμβουλίου, της 29ης Μαΐου 2000, για την κατάρτιση, σύμφωνα με το άρθρο 34 της Συνθήκης για την Ευρωπαϊκή Ένωση, της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης (ΕΕ C 197 της 12.7.2000, σ. 1).
   
      (4)  Δήλωση της εκτελεστικής επιτροπής, της 9ης Φεβρουαρίου 1998, σχετικά με την απαγωγή ανηλίκων [SCH/Com-ex (97) decl. 13 rev 2] (ΕΕ L 239 της 22.9.2000, σ. 436).
   
      (5)  Κανονισμός (ΕΚ) αριθ. 562/2006 του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη θέσπιση του κοινοτικού κώδικα σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (ΕΕ L 105 της 13.4.2006, σ. 1).
   
      (6)  Εκτελεστική απόφαση 2013/115/ΕΕ της Επιτροπής, της 26ης Φεβρουαρίου 2013, για το εγχειρίδιο SIRENE και άλλα μέτρα εφαρμογής σε σχέση με το Σύστημα Πληροφοριών Σένγκεν δεύτερης γενιάς (SIS II) (ΕΕ L 71 της 14.3.2013, σ. 1).
   
      (7)  Απόφαση της εκτελεστικής επιτροπής, της 16ης Δεκεμβρίου 1998„ σχετικά με το εγχειρίδιο διασυνοριακής αστυνομικής συνεργασίας [SCH/Com-ex (98) 52] (ΕΕ L 239 της 22.9.2000, σ. 408).
   
      (8)  Απόφαση της εκτελεστικής επιτροπής, της 28ης Απριλίου 1999, όσον αφορά τη συμφωνία συνεργασίας σχετικά με τις διαδικασίες που αφορούν παραβάσεις του κώδικα οδικής κυκλοφορίας και την εκτέλεση των σχετικών χρηματικών κυρώσεων [SCH/Com-ex (99) 11 rev. 2] (ΕΕ L 239 της 22.9.2000, σ. 428).
   
      (9)  Απόφαση 2008/173/ΔΕΥ του Συμβουλίου, της 18ης Φεβρουαρίου 2008, για τις δοκιμές του συστήματος πληροφοριών Σένγκεν δεύτερης γενιάς (SIS II) (ΕΕ L 57 της 1.3.2008, σ. 14).
   
      (10)  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).
   
      (11)  ΕΕ L 176 της 10.7.1999, σ. 36.
   
      (12)  Απόφαση 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 176 της 10.7.1999, σ. 31).
   
      (13)  ΕΕ L 53 της 27.2.2008, σ. 52.
   
      (14)  Απόφαση 2008/149/ΔΕΥ του Συμβουλίου, της 28ης Ιανουαρίου 2008, για την υπογραφή, εξ ονόματος της Ευρωπαϊκής Ένωσης, της συμφωνίας μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν (ΕΕ L 53 της 27.2.2008, σ. 50).
   
      (15)  ΕΕ L 160 της 18.6.2011, σ. 3.
   
      (16)  Απόφαση 2011/349/ΕΕ του Συμβουλίου, της 7ης Μαρτίου 2011, για τη σύναψη, εξ ονόματος της Ευρωπαϊκής Ένωσης, του πρωτοκόλλου μεταξύ της Ευρωπαϊκής Ένωσης, της Ευρωπαϊκής Κοινότητας, της Ελβετικής Συνομοσπονδίας και του Πριγκιπάτου του Λιχτενστάιν για την προσχώρηση του Πριγκιπάτου του Λιχτενστάιν στη συμφωνία μεταξύ της Ευρωπαϊκής Ένωσης, της Ευρωπαϊκής Κοινότητας και της Ελβετικής Συνομοσπονδίας σχετικά με τη σύνδεση της Ελβετικής Συνομοσπονδίας προς την υλοποίηση, την εφαρμογή και την ανάπτυξη του κεκτημένου του Σένγκεν όσον αφορά ιδίως τη δικαστική συνεργασία σε ποινικά θέματα και την αστυνομική συνεργασία (ΕΕ L 160 της 18.6.2011, σ. 1).